ঘাড়ে যন্ত্রণা নিয়ে মাঠ ছাড়লেন শুভমন! আর কি ব্যাট করবেন?

ওয়েব ডেস্ক: ইডেন টেস্টে (Eden Test) রান করতে ব্যাটারদের যে খানিক পরিশ্রম করতে হবে, তা প্রথম দিনেই স্পষ্ট হয়েছিল। দক্ষিণ আফ্রিকার (India Vs South Africa) প্রথম ইনিংস তাই ২০০-র গণ্ডিও পেরোয়নি। ভারতীয় ব্যাটাররাও ইডেনের বাইশ গজে রান পেতে বেশ বেগ পাচ্ছেন। এর মাঝেই বড় ধাক্কা ভারতীয় শিবিরে। চোটের কবলে পড়ে ব্যাট করতে না পেরে মাঠ ছাড়তে হল দলের অধিনায়ক শুভমন গিলকে। লাঞ্চের আগে ঘাড়ে প্রবল যন্ত্রণা নিয়ে সাজঘরে ফিরতে দেখা যায় তাঁকে। এই ইনিংসে যদি শুভমন যদি আর ব্যাটিং করতে না পারেন, তাহলে যে সমস্যা বাড়বে ভারতের জন্য, তা হলফ করেই বলা যায়।

প্রথম দিনে ১২২ রানে পিছিয়ে থেকে এদিন ব্যাট করতে নেমে শুরুতেই ওয়াশিংটনের উইকেট হারায় ভারত। তারপরই ক্রিজে নামেন অধিনায়ক শুভমন। মাত্র তিনটি বল খেলেন তিনি। তারপরেই সিমন হারমারকে চার মারার চেষ্টা করতে গিয়ে তাঁর ঘাড়ের পেশিতে টান ধরে। এর পরই ফিজিয়োর ডাক পড়ে মাঠে, কিন্তু তাতেও অস্বস্তি কমেনি গিলের। শেষ পর্যন্ত ফিজিয়োর সঙ্গে ড্রেসিংরুমে ফিরে যেতে হয় ভারত অধিনায়ককে।

আরও পড়ুন: কেকেআর-এর নতুন বোলিং কোচ হলেন এই তারকা বোলার!

জানা যায়, ব্যাটিং করতে নেমে ঘাড় শক্ত হয়ে যাওয়ায় ব্যাট করা সম্ভব হয়নি ভারতীয় দলের অধিনায়কের পক্ষে। দলও কোনওরকমের ঝুঁকি নিতে চায়নি গিলকে নিয়ে। কারণ এটাই সিরিজের প্রথম টেস্ট। ফলে দলের জন্য রানের দরকার থাকা সত্ত্বেও শুভমনকে তুলে নেওয়া হয়। রিটায়ার্ড হার্ট শুভমনের বদলে মাঠে নামেন ঋষভ পন্থ। তিনিও এদিন বড় রান পাননি। ২৭ রানে আউট হন পন্থ।

এই প্রতিবেদন লেখা অবধি ভারত ৫ উইকেট হারিয়ে ১৬৯ রান করেছে। একের পর এক উইকেট পড়লেও এখনও ক্রিজে ব্যাট করতে নামতে পারেননি শুভমন। ভারতীয় দলের তরফে তাঁর অবস্থা সম্পর্কে আনুষ্ঠানিক ভাবে কিছু জানানো হয়নি। যদিও দলের ঘনিষ্ঠ সূত্রের দাবি, সাজঘর এবং মাঠের তাপমাত্রার তীব্র পার্থক্যের কারণেই ঘাড়ের পেশিতে টান ধরতে পারে। ফলে আপাতত উদ্বেগ থাকলেও পরিস্থিতি গুরুতর নয় বলেই আশা করা হচ্ছে।

দেখুন আরও খবর:

The post ঘাড়ে যন্ত্রণা নিয়ে মাঠ ছাড়লেন শুভমন! আর কি ব্যাট করবেন? first appeared on KolkataTV.