ফাইনালের আগে দুই তারকার চোট! পাকিস্তানের বিরুদ্ধে খেলবেন তো?

ওয়েব ডেস্ক: মরুদেশে ছুটছে ভারতের বিজয়রথ। রবিবার ফাইনাল জিতলেই ফের একবার এশিয়া চ্যাম্পিয়নের খেতাব উঠবে টিম ইন্ডিয়ার মুকুটে। মেগা-ম্যাচে ভারতের মুখোমুখি চিরপ্রতিদ্বন্দ্বী পাকিস্তান (India Vs Pakistan)। ইতিমধ্যে পাক দলকে এই টুর্নামেন্টেই দু’বার হারিয়েছে মেন ইন ব্লু। তাই ফাইনালের (Asia Cup Final) আগে সবদিক থেকেই ফুরফুরে মেজাজে থাকার কথা ভারতীয় দলের। কিন্তু উল্টে জোড়া দুশ্চিন্তা ভোগাচ্ছে দলকে। কারণ দলের দুই গুরুত্বপূর্ণ প্লেয়ারের চোট পাওয়ার খবর সামনে এসেছে। উল্লেখযোগ্য বিষয় হল, দুজনেই এশিয়া কাপে (Asia Cup 2025) ভালো ছন্দে রয়েছেন।

আসলে আমিরশাহির প্রচণ্ড গরম আর আর্দ্র আবহাওয়ার মাঝে খেলতে গিয়ে রীতিমতো হাঁসফাঁস করছেন ক্রিকেটাররা। এই অস্বস্তিকর পরিবেশে প্রতি দু’দিন অন্তর খেলতে হচ্ছে ভারতীয় দলকে। ফলে চোট-আঘাতের (Injury) আশঙ্কা তৈরি হয়েছিল আগেই। শুক্রবারের নিয়মরক্ষার ম্যাচ সেই আশঙ্কাকেই সত্যি করল। মেগা-ফাইনালের আগে গুরুতর সমস্যায় পড়লেন ভারতীয় দলের দুই গুরুত্বপূর্ণ তারকা হার্দিক পাণ্ডিয়া (Hardik Pandya) ও অভিষেক শর্মা (Abhishek Sharma)।

আরও পড়ুন: ফাইনালের আগে বিপাকে পাকিস্তান, জরিমানা করা হল হ্যারিস রউফকে!

শ্রীলঙ্কার বিরুদ্ধে প্রথম ওভার বল করার সময়ই পেশিতে টান অনুভব করেন হার্দিক। সঙ্গে সঙ্গে মাঠ ছাড়তে বাধ্য হন এই অলরাউন্ডার। এরপর আর দেখা যায়নি তাঁকে খেলতে। অন্যদিকে টুর্নামেন্টে দুর্দান্ত ফর্মে থাকা অভিষেকও ফিল্ডিংয়ের সময় নবম ওভারে একই সমস্যায় আক্রান্ত হন। তাঁকেও মাঠ ছাড়তে হয়। দু’জনকেই পরে ডাগআউটে হ্যামস্ট্রিংয়ে বরফ সেঁক দিতে দেখা যায়।

এদিকে রবিবার পাকিস্তানের বিরুদ্ধে এশিয়া কাপের ফাইনাল খেলবে ভারত। তার আগে দলের সেরা অলরাউন্ডার আর অন্যতম ফর্মে থাকা ব্যাটারের চোট ভারতীয় শিবিরকে স্বাভাবিকভাবেই দুশ্চিন্তায় ফেলেছে। এই বিষয়ে নীরবতা ভঙ্গ করে ভারতের বোলিং কোচ মর্নি মর্কেল জানান, “হার্দিক ও অভিষেক দু’জনেই ক্র্যাম্পের সমস্যায় ভুগছে। হার্দিককে নিয়ে আজ ও কাল পর্যবেক্ষণ করা হবে। তারপরই ফাইনালে ওকে খেলানো হবে কি না ঠিক হবে। তবে অভিষেককে নিয়ে বিশেষ চিন্তার কিছু নেই।”

দেখুন আরও খবর:

The post ফাইনালের আগে দুই তারকার চোট! পাকিস্তানের বিরুদ্ধে খেলবেন তো? first appeared on KolkataTV.