ভারতের বিরুদ্ধে ওডিআই সিরিজ থেকে ছিটকে গেলেন অজি অলরাউন্ডার

স্পোর্টস ডেস্ক: ভারতের (India) বিরুদ্ধে একদিনের সিরিজে খেলতে পারবেন না অস্ট্রেলিয়ার (Australia) অলরাউন্ডার ক্যামেরন গ্রিন (Cameron Green)। চোটের জন্য ছিটকে যেতে হল তাঁকে। দীর্ঘদেহী এই খেলোয়াড় অনেকদিন ধরেই চোট আঘাতে ভুগছেন। সম্প্রতি সুস্থ হয়েছিলেন, কিন্তু নিউজিল্যান্ডের বিরুদ্ধে সাদা বলের সিরিজে খেলতে গিয়ে চোট পান। সেই ছিটকে ভোগাল গ্রিনকে। তাঁর জায়গায় দলে নেওয়া হল মার্নাস লাবুশেনকে (Marnus Labuschagne)।

আক্রমণাত্মক উইকেটকিপার-ব্যাটার জশ ইঙ্গলিসও (Josh Inglis) চোটের জন্য সিরিজে নেই। নিয়মিত প্রথম দলে থাকা স্পিনার অ্যাডাম জ্যাম্পা (Adam Zampa) ব্যক্তিগত কারণে প্রথম ম্যাচে খেলতে পারবেন না। তাঁর জায়গায় আনা হয়েছে বাঁ-হাতি স্পিনার ম্যাট কুনেম্যানকে। ইঙ্গলিসের জায়গা এলেন জশ ফিলিপ।

আরও পড়ুন: পারল না জাপান, টি২০ বিশ্বকাপে সংযুক্ত আরব আমিরশাহি

নিউজিল্যান্ড সিরিজে চোট পেলেও গত সপ্তাহে মাঠে ফিরেছিলেন গ্রিন। নিউ সাউথ ওয়েলসের বিরুদ্ধে ওয়েস্টার্ন অস্ট্রেলিয়ার হয়ে খেলতে নামেন এবং বল করতে গিয়েই অসুবিধে অনুভব করেন। চিকিৎসকরা তাঁকে পরামর্শ দেন আপাতত বোলিং না করার। তাতেও পুরোপুরি সুস্থ হননি তিনি। শেষ পর্যন্ত ভারতের বিরুদ্ধে ওডিআই সিরিজ থেকে সরে যেতে হল।

তাঁর জায়গায় আসা মার্নাস লাবুশেন ঘরোয়া ক্রিকেটে দুরন্ত ফর্মে রয়েছেন। নভেম্বর মাসে শুরু অ্যাশেজ সিরিজে দলে জায়গা পাওয়াই তাঁর পাখির চোখ। প্রথম শ্রেণির ক্রিকেটে শেষ পাঁচ ম্যাচে চারটে সেঞ্চুরি হাঁকিয়েছেন লাবুশেন। ওডিআই সিরিজে জাতীয় দলে ঢোকা তাঁর মনোবল বাড়াবে। ব্যাটিংয়ের পাশাপাশি লেগস্পিন বোলিংটাও করতে পারেন তিনি। এ বিষয়টা দেখেই একজন খাঁটি অলরাউন্ডারের জায়গায় লাবুশেনকে নেওয়া হয়েছে।

দেখুন অন্য খবর: